Ego Stephanus, Dei gratia Eduorum episcopus, notum sit tam presentibus quam futuris quod Agnes, domina de Lucenaco, et filii ejus Raimundus, Hugo, Orricus, pro animabus suis et pro anima patris sui Galonis et predecessorum suorum, donaverunt et conscesserunt domui Cistercii in elemosina quicquid habebant in villa que vocatur Vilers et in territorio ejusdem ville, videlicet in hominibus, in pascuis, in pratis, in nemoribus, in aquis, nichil omnino excipientes unde fratres Cistercii singulis annis a festo Purificationis beate Marie usque ad cathedram Sancti Petri predicte Agneti vel heredibus ejus ad Lucenacum, VI solidos divionensium monete persolvent. Hunc vero censum sepedicta Agnes vel ejus heredes nulli poterunt donare, vendenre vel impignerare aut alio modo alienare nisi ecclesie Cistercii sciendum vero est, quod fratres Cistercii tantum concesserunt Galoni et domine Agneti et tribus filiis ejus supranominatis quantum pro monacho facere solent. Actum est anno Incarnati Verbi Mo Co LXXXIIo, in grangia de Galiaco, per manum donni Petri, Cistercii abbatis, presentibus Bernardo, abbate Font[eneti], Philipo, Hugone de Cercam, monachis Font[eneti], Gauterio, quondam abbate Quinciaci, Oddo de Faverneio, monacho. Quibus presentibus Raimundus et Hugo hoc donum domui Cistercii fecerunt, quando vero domina Agnes et Orricus ejus filius idem donum concesserunt. Presentes fuerunt frater Cistercii Oddo, Oddo, arch[ipresbiter] Tull[ionis], Raco, presbiter de Lucenaco, Milo de Frolles, K[ar]lo, filius Agnes.